Document ID: 31999R2439

Ir-Regolament tal-Kummissjoni (KEE) Nru 2439/1999
tas-17 ta’ Novembru 1999
dwar il-kondizzjonijiet għall-awtorizzazzjoni ta’ addittivi li jappartjienu għall-grupp "waħħala, aġenti kontra t-tagħqid u koagulanti" fl-għalf ta’ l-annimali
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jitabbilixxi l-Komunità Ewropea,
Wara li kkunsidrat id-Direttiva tal-Kunsill 70/524/KEE tat-23 ta’ Novembru 1970 li tirrigwarda l-addittivi fl-għalf ta’ l-annimali [1], kif l-aħħar emendata bir-Regolament tal-Kummissjoni (KE) Nru 1636/1999 [2], u partikolarment l-Artikolu 11 tagħha,
Billi:
(1) tafal kaolinitiku li joriġina minn ċerti minjieri tar-Repubblika Federali tal-Ġermanja nstab li fih livelli estremament għolja ta’ dijossini. Skond it-tagħrif disponibbli, din tista’ tkun kontaminazzjoni ta’ oriġini ġeoloġika;
(2) skond l-Artikolu 11 tad-Direttiva 70/524/KEE, Stat Membru li, b’riżultat ta’ tagħrif ġdid jew fuq stima mill-ġdid tat-tagħrif eżistenti magħmulin minn mindu d-dispożizzjonijiet konċernati kienu adottati, isib illi l-użu ta’ wieħed mill-addittivi mniżżla fil-lista fid-Direttiva jikkostitwixxi periklu għas-saħħa ta’ l-annimal jew tal-bnidem jew lill-ambjent jista’ jissospendi temporanjament l-awtorizzazzjoni għall-użu ta’ dak l-addittiv;
(3) numru ta’ Stati Membri għamlu projbizzjoni ta’ l-użu ta’ tafal kaolinitiku kontaminat fit-tħejjijiet ta’ qabel it-taħlit u fl-għalf ta’ l-annimali;
(4) skond l-Artikolu 3a(b) tad-Direttiva 70/524/KEE, l-awtorizzazzjoni ta’ addittiv tingħata biss jekk, meta jitqiesu l-kondizzjonijiet ta’ l-użu, ma taffettwax ħażin is-saħħa tal-bniedem jew ta’ l-annimali jew lill-ambjent;
(5) l-użu ta’ għalf ta’ l-annimali kontaminat bid-dijossini jista’ jikkontamina l-għalf li joriġina mill-annimali. Id-dijossini huma kklasifikati bħala karċinoġeni għall-bniedem minn organizzazzjonijiet internazzjonali konoxxuti. Dawn l-organizazzjonijiet jirrakkomandaw li jittieħdu miżuri sabiex titnaqqas kemm jista’ jkun l-inġestjoni tad-dijossini permezz ta’ l-ikel;
(6) addittivi kontaminati għandhom kemm jista’ jkun jiġu evitati;
(7) stima tar-riskju sħiħa ma tistax titwettaq minħabba n-nuqqas ta’ data xjentifika adegwata. Minħabba l-ħtieġa ta’ miżuri urġenti sabiex jiġi prevenut grad mhux aċċettabbli ta’ kontaminazzjoni fl-għalf ta’ l-annimali u sakemm joħorġu r-riżultati tal-programm ta’ kontroll dwar it-tafal u l-istima tar-riskju, il-livell aċċettabbli ta’ dijossini fit-tafal kaolinitiku għandu jiġi ristrett bħala prekawzjoni għal-limitu analitiku li jrid jiġi stabbilit. Dan il-limitu jista’ jiġi rivedut fid-dawl tar-riżultati ta’ kwalunkwe investigazzjoni mwettqa u tal-programm ta’ kontroll;
(8) il-kontaminazzjoni ta’ kaolina misjuba fil-Ġermanja tista’ fil-fatt ukoll tirrigwarda addittivi oħra awtorizzati għall-użu bħala waħħala, aġenti ta’ kontra t-tagħqid u koagulanti skond id-Direttiva 70/524/KEE, kif indikat bil-fatt illi tafal tal-balla, tafal minn blat sedimentarju li jkun fih minerali oħra minbarra il-kaolina, li joriġinaw minn minjiera fl-Istati Uniti urew ukoll li huma kontaminati bis-sħieħ min-natura tagħhom bid-dijossini ta’ oriġini ġeoloġika. Huwa xieraq li fil-kwadru tal-programm ta’kontroll, tiġi eżaminata l-possibilità ta’ preżenza ta’ dijossini f’dawn l-addittivi awtorizzati kollha. Huwa previst li għalissa jiġi applikat biss limitu massimu proviżorju għat- tafal kaolinitiku, il-limitu analitiku li jrid jiġi stabbilit ser japplika bħala l-limitu massimu wara perjodu taż-żmien definit sewwa għall-addittivi l-oħra minbarra t-tafal kaolinitiku fin-nuqqas li jiġi stabbilit, jekk meħtieġ, limitu speċifiku massimu bbażat fuq biżżejjed data li tirrigwarda l-preżenza ta’ dijossini;
(9) il-miżuri provvduti f’dan ir-Regolament huma skond l-opinjoni tal-Kumitat Permanenti ta’ l-Għalf ta’ l-annimali,
ADOTTAT DAN IR-REGOLAMENT:
Artikolu 1
Il-kondizzjonijiet għall-awtorizzazzjoni ta’ l-addittivi li jappartjienu għall-grupp "waħħala, aġenti kontra t-tagħqid u koagulanti" msemmija fl-Anness ma’ dan ir-Regolament huma hawnhekk mibdula b’dawk stabbiliti fl-Anness ta’ hawnhekk skond id-Direttiva 70/524/KEE.
Il-Kummissjoni għandha teżamina mill-ġdid id-dispożizzjonijiet ta’ dan ir-Regolament qabel l-1 ta’ Marzu 2000 fid-dawl ta’ kwalunkwe investigazzjoni mwettqa u tar-rużultati tal-programm ta’kontroll.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel,fis-17 ta’ Novembru 1999.

Labels: 0
17
6